Source: https://jaspis.sk/aktuality/rocne-zuctovanie-dane
Timestamp: 2020-08-14 13:23:23+00:00
Document Index: 17176696

Matched Legal Cases: ['§ 32', '§ 38', '§ 5', '§ 43', '§ 43', '§ 39', '§ 39', '§ 11', '§ 37', '§ 37', '§ 11', '§ 11', '§ 37', '§ 50', '§ 39']

Ročné zúčtovanie preddavkov na daň za rok 2019 - Agentúra JASPIS
Musíte podať daňové priznanie alebo stačí požiadať svojho zamestnávateľa o ročné zúčtovanie dane? Dokedy môžete o ročné zúčtovanie požiadať a čo všetko k tomu potrebujete?
Ste zamestnaný? Poberali ste za rok 2019 zdaniteľné príjmy zo závislej činnosti zo zdrojov na území Slovenskej republiky a rozmýšľate, či a ako sa vás dotýka povinnosť vysporiadať daňovú povinnosť? Na tieto otázky, ako aj na to, či musíte podať daňové priznanie alebo stačí požiadať svojho zamestnávateľa o vykonanie ročného zúčtovania dane, dokedy môžete o ročné zúčtovanie požiadať, čo všetko k tomu potrebujete a na mnoho dalšieho vám ponúkame odpovede v nasledujúcom článku.
Ročné zúčtovanie preddavkov na daň zo závislej činnosti (ďalej len “ročné zúčtovanie dane”) je vyrovnanie daňovej povinnosti zamestnanca za príslušné zdaňovacie obdobie. Upravuje ho zákon č. 595/2003 Z.z. o dani z príjmov v znení neskorších zmien a doplnkov (ďalej len “zákon o dani z príjmov”). Zamestnávateľ ho vykoná na základe písomnej žiadosti zamestnanca. O ročné zúčtovanie dane však môže požiadať len zamestnanec, ktorý nie je povinný podať daňové priznanie podľa § 32 zákona o dani z príjmov.
Podľa § 38 zákona o dani z príjmov môže o vykonanie ročného zúčtovania dane za rok 2019 požiadať:
zamestnanec, ktorý v danom roku poberal zdaniteľné príjmy len zo závislej činnosti, t.j. zo zamestnania alebo z dohody o práci vykonávanej mimo pracovného pomeru (podľa § 5 zákona o dani z príjmov),
zamestnanec, ktorý poberal v danom roku len príjmy, ktoré plynuli zo zdrojov na území Slovenskej republiky,
zamestnanec, ktorý poberal príjmy, z ktorých sa daň vyberá zrážkou podľa § 43 zákona o dani z príjmov a neuplatnil si postup podľa § 43 ods. 7 zákona o dani z príjmov (t.z. neuplatní si ich “oddanenie” s cieľom vrátenia zrážkovej dane),
zamestnanec, ktorý nie je povinný podať daňové priznanie k dani z príjmov (t.z. nemal iné príjmy, ako napr. príjem z prenájmu nehnuteľnosti),
zamestnanec, ktorý nie je povinný zvýšiť svoj základ dane pri porušení podmienok starobného dôchodkového sporenia a doplnkového dôchodkového sporenia, ak si uplatnil odpočet nezdaniteľnej časti základu dane súvisiacej s niektorým z týchto dôchodkových sporení.
Ako sme už vyššie uviedli, zamestnávateľ vykoná ročné zúčtovanie dane len na základe písomnej žiadosti zamestnanca a to na predpísanom tlačive. Vzor tlačiva určuje finančná správa Slovenskej republiky (ďalej len “FS SR”) a je zverejnené na webovej stránke FS SR.
Termín na predloženie žiadosti o ročné zúčtovanie dane
Vyplnenú a podpísanú žiadosť (“Žiadosť o vykonanie ročného zúčtovania preddavkov na daň z príjmov zo závislej činnosti za rok 2019”) musí zamestnanec predložiť svojmu zamestnávateľovi najneskôr do 17. februára 2020 (15. februára pripadá na sobotu).
Spolu so žiadosťou musí predložiť všetky potrebné doklady na jeho vykonanie (napr. potvrdenia o zdaniteľných príjmoch od iných zamestnávateľov, rodné listy detí, potvrdenia o škole, sobášny list a iné..).
Ak mal zamestnanec za rok 2019 viacerých zamestnávateľov, ktorého z nich môže o vykonanie ročného zúčtovania dane požiadať?
Zamestnanec môže o vykonanie ročného zúčtovania dane požiadať toho zamestnávateľa, u ktorého si ako u posledného v roku 2019 uplatňoval nezdaniteľnú časť na daňovníka a daňový bonus.
Ak zamestnanec v roku 2019 neuplatňoval nezdaniteľnú časť základu dane na daňovníka a daňový bonus u žiadneho zamestnávateľa, ktorý je platiteľom dane, môže požiadať o vykonanie ročného zúčtovania ktoréhokoľvek z nich. Tento zamestnávateľ na ne prihliadne dodatočne pri ročnom zúčtovaní, ak zamestnanec preukáže, že na uplatnenie nezdaniteľnej časti základu dane na daňovníka a na daňový bonus mal nárok.
Zamestnanec, ktorý mal viacerých zamestnávateľov, bude potrebovať doložiť k žiadosti o vykonanie ročného zúčtovania potvrdenia o zdaniteľnej mzde za rok 2019 od všetkých zamestnávateľov (“Potvrdenie o zdaniteľných príjmoch fyzickej osoby zo závislej činnosti a ďalších údajoch podľa § 39 ods. 5 zákona č. 595/2003 Z.z. za zdaňovacie obdobie roka 2019”).
Ak zamestnanec nepožiada do 17. februára 2020 zamestnávateľa o vykonanie ročného zúčtovania dane alebo nepredloží všetky potrebné doklady v stanovenom termíne, zamestnávateľ nesmie ročné zúčtovanie zamestnancovi vykonať a zamestnanec bude povinný podať daňové priznanie sám.
Zamestnávateľ počas roka 2019 pracoval u zamestnávateľa, u ktorého skončil pracovný pomer dňa 31.10.2019. Od 1.11.2019 sa zamestnal u nového zamestnávateľa, u ktorého pracuje aj v roku 2020. U obidvoch podpísal vyhlásenie a uplatňoval si nezdaniteľnú časť základu dane. Ktorého zamestnávateľa môže požiadať o vykonanie ročného zúčtovania dane ?
O vykonanie ročného zúčtovania dane môže požiadať druhého zamestnávateľa, nakoľko je to jeho posledný zamestnávateľ, u ktorého si uplatňoval nezdaniteľnú časť základu dane na daňovníka.
Zamestnanec počas roka 2019 pracoval u troch zamestnávateľov. Ani u jedného z nich nepodpísal vyhlásenie a teda si neuplatňoval nezdaniteľnú časť základu dane na daňovníka. Ktorého z nich môže zamestnanec požiadať o ročné zúčtovanie dane ?
O vykonanie ročného zúčtovania dane môže zamestnanec požiadať ktoréhokoľvek zamestnávateľa. Spolu so žiadosťou však musí predložiť všetky doklady, tzn. potvrdenia o zdaniteľnej mzde od všetkých zamestnávateľov, bez toho nemôže zamestnávateľ ročné zúčtovanie zamestnancovi vykonať.
Potvrdenie o zdaniteľných príjmoch fyzickej osoby zo závislej činnosti za rok 2019
Zamestnávateľ je povinný za obdobie, za ktoré vyplácal zamestnancovi zdaniteľný príjem, vystaviť a doručiť doklad o súhrnných údajoch uvedených na mzdovom liste, ktoré sú rozhodujúce pre výpočet zdaniteľných príjmov, preddavkov na daň, dane a na priznanie zamestnaneckej prémie a daňového bonusu.
Takýmto dokladom je tlačivo “Potvrdenie o zdaniteľných príjmoch fyzickej osoby zo závislej činnosti a ďalších údajoch podľa § 39 ods. 5 zákona č. 595/2003 Z.z. o dani z príjmov v znení neskorších predpisov za zdaňovacie obdobie 2019”.
Zamestnávateľ má povinnosť vystaviť a doručiť potvrdenie zamestnancovi:
do 10.2.2019 na základe žiadosti zamestnanca, ktorú mu zamestnanec doručí v písomnej forme najneskôr do 5.2.2020,
do 10.3.2019 bez žiadosti zamestnanca.
Zamestnávateľ, ktorý je platiteľom dane, vykoná ročné zúčtovanie na základe:
údajov o vyplatených a zúčtovaných príjmoch uvedených v potvrdení o zdaniteľných príjmoch,
dokladov preukazujúcich nárok na odpočet nezdaniteľných časti a daňové bonusy.
V žiadosti o vykonanie ročného zúčtovania dane si zamestnanec môže uplatniť najmä tieto daňové zvýhodnenia:
nezdaniteľnú časť základu dane na daňovníka,
nezdaniteľnú časť základu dane na manželku/manžela,
nezdaniteľnú časť základu dane na príspevky na doplnkové dôchodkové sporenie (DDS),
nezdaniteľnú časť základu dane na kúpeľnú starostlivosť,
daňový bonus na dieťa/deti,
daňový bonus na zaplatené úroky z úveru na bývanie,
Aby si však uvedené daňové zvýhodnenie mohol zamestnanec v ročnom zúčtovaní dane za rok 2019 uplatniť, musí spolu so žiadosťou o vykonanie predložiť zamestnávateľovi aj príslušné doklady, napr.:
nárok na odpočet nezdaniteľnej časti základu dane na zamestnanca sa preukazuje len vtedy, ak bol zamestnanec na začiatku roka 2019 poberateľom niektorého z dôchodkov uvedených v § 11 ods. 6 zákona o dani z príjmov (starobný dôchodok, výsluhový dôchodok). Zamestnanec, ktorý bol k 1.1.2019 poberateľom dôchodku a jeho celkový príjem dôchodku bol nižší, ako je ročná výška nezdaniteľnej časti základu dane na daňovníka, t.j. suma 3 937,35 €, zamestnávateľovi predloží podľa § 37 ods. 1 písm. b) zákona o dani z príjmov posledné rozhodnutie o priznaní dôchodku alebo doklad o celkovej ročnej sume vyplateného dôchodku,
nárok na uplatnenie nezdaniteľnej časti na manželku/manžela sa podľa § 37 ods. 1 zákona o dani z príjmov preukazuje sobášnym listom, čestným vyhlásením zamestnanca o výške vlastného príjmu manželky (manžela) a ďalšími dokladmi, ktoré preukazujú oprávnenosť nároku na uplatnenie nezdaniteľnej časti základu dane podľa § 11 ods. 3 zákona o dani z príjmov. Napr. ak bola manželka v roku 2019 zaradená do evidencie uchádzačov o zamestnanie, túto skutočnosť preukáže potvrdením od príslušného úradu, vždy s uvedením obdobia (odkedy a dokedy), ak sa manželka starala o maloleté dieťa do 3 rokov veku, uvedenú skutočnosť tiež doloží potvrdením.
nárok na odpočet nezdaniteľnej časti základu dane na príspevky na DDS - na uplatnenie musí zamestnávateľovi predložiť doklad vystavený oprávneným subjektom (výpis z osobného účtu sporiteľa). Ak príspevok na DDS odvádza zamestnávateľ a zamestnanec mu preukáže splnenie podmienok uvedených v § 11 ods. 12 zákona o dani z príjmov, potom nemá zamestnanec povinnosť preukazovať nárok na túto nezdaniteľnú časť základu dane,
nárok na odpočet nezdaniteľnej časti základ dane na kúpeľnú starostlivosť zamestnanec uplatňuje predložením preukázateľného dokladu o zaplatení úhrady súvisiacej s kúpeľnou starostlivosťou a s ňou spojenými službami vynaloženej v prírodných liečebných kúpeľoch a kúpeľných liečebniach na základe povolenia podľa osobitných predpisov (§ 37 ods. 1 písm. d) zákona o dani z príjmov),
nárok na daňový bonus na vyživované dieťa/deti zamestnanec preukazuje rodným listom dieťaťa a potvrdením o návšteve školy, ak ide o dieťa, ktoré už skončilo povinnú školskú dochádzku, alebo potvrdením o poberaní rodinného prídavku na dieťa; v prípade dieťaťa manželky aj predložením sobášneho listu; ak ide o dieťa osvojené alebo prevzaté do starostlivosti nahrádzajúcej starostlivosť rodičov, je nutné doložiť aj rozhodnutie príslušného orgánu o tejto skutočnosti,
nárok na daňový bonus na zaplatené úroky zamestnanec preukazuje potvrdením z banky o výške zaplatených úrokov z úveru na bývanie.
Dokedy je zamestnávateľ povinný vykonať ročné zúčtovanie preddavkov na daň za rok 2019?
Zamestnávateľ je povinný vykonať ročné zúčtovanie dane za zamestnancov, ktorí o to požiadali, v termíne najneskôr do 31. marca 2020 na tlačive “Ročné zúčtovanie preddavkov na daň z príjmov fyzickej osoby zo závislej činnosti za zdaňovacie obdobie 2019 podľa zákona č. 595/2003 Z.z. o dani z príjmov v znení neskorších zmien a doplnkov”. Vzor tlačiva je zverejnený na webovej stránke FS SR.
V termíne do 30. apríla 2019 je zamestnávateľ povinný zamestnancovi, ktorému vykonal ročné zúčtovanie dane, vydať doklad o vykonanom ročnom zúčtovaní.
Za nevykonanie ročného zúčtovania dane hrozí zamestnávateľovi pokuta od správcu dane najmenej 15 eur za každé nevykonané ročné zúčtovanie dane príslušnému zamestnancovi.
V prípade, že zamestnanec v žiadosti o vykonanie ročného zúčtovania dane za rok 2019 vyznačil, že chce darovať 2%, resp. 3% zaplatenej dane podľa § 50 zákona o dani z príjmov, zamestnávateľ je povinný vystaviť zamestnancovi do 15. apríla 2020 podľa § 39 ods. 7 zákona Potvrdenie o zaplatení dane z príjmov zo závislej činnosti za rok 2019.
Vysporiadanie preplatku alebo nedoplatku z ročného zúčtovania dane za rok 2019
Po vykonaní ročného zúčtovania dane za rok 2019 má zamestnávateľ povinnosť vrátiť preplatok alebo zraziť nedoplatok zamestnancovi, ktorý je výsledkom ročného zúčtovania dane.
Preplatok na dani
Zamestnancovi môže vzniknúť preplatok na dani, ak preddavky na daň počas zdaňovacieho obdobia, ktoré mu zamestnávateľ zrážal sú vyššie ako vypočítaná daňová povinnosť v ročnom zúčtovaní za rok 2019.
Preplatok na dani je zamestnávateľ povinný zamestnancovi vrátiť najneskôr pri zúčtovaní mzdy za apríl 2020; v rovnakom termíne je zamestnávateľ povinný vyplatiť aj zamestnaneckú prémiu, či daňový bonus (ak zamestnancovi na tieto plnenia vznikol nárok).
Nedoplatok na dani
Zamestnancovi môže vzniknúť nedoplatok na dani, ak preddavky na daň počas zdaňovacieho obdobia, ktoré mu zamestnávateľ zrážal boli nižšie ako vypočítaná daňová povinnosť v ročnom zúčtovaní dane za rok 2019.
V prípade, ak daňový nedoplatok presahuje sumu 5 eur, zamestnávateľ zrazí zamestnancovi tento daňový nedoplatok zo mzdy najneskôr do konca roka 2020. Ak si zamestnanec uplatnil daňový bonus v ročnom zúčtovaní, zamestnávateľ daňový nedoplatok vyplývajúci z ročného zúčtovania dane zníži o sumu daňového bonusu a zohľadní daňový nedoplatok aj v sume nižšej ako 5 eur.
Ak chce zamestnanec darovať 2% alebo 3 % dane, zamestnávateľ zrazí zamestnancovi zo zdaniteľnej mzdy, prípadne zníži sumu daňového bonusu na vyplatenie aj nedoplatok v sume nižšej alebo rovnej 5 eur najneskôr do 30. apríla 2020.
Autorka článku je lektorka Martina Švaňová, ktorá pôsobí v oblasti miezd a personalistky už od roku 2000. V Agentúre Jaspis najčastejšie školí na kurzoch Mzdy a personalistka a Mzdy pre pokročilých.
publikované: 30. 01. 2020